SET พรุ่งนี้ฟื้นต่อ จับตามาตรการกระตุ้นศก.ในประเทศ
บล.บัวหลวง มองแนวโน้มการลงทุนในวันพรุ่งนี้ (26 ส.ค.) ตลาดยังมีลุ้นไปได้อีก พร้อมให้แนวรับ 1,300 จุด ส่วน แนวต้าน 1,330 จุด
25 ส.ค. 2558

นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิเคราะห์หลักทรัพย์ บล.บัวหลวง เปิดเผยถึงตลาดหุ้นไทยวันนี้ (25 ส.ค.) ปรับตัวขึ้นมาได้จากปัจจัยหลายอย่างประกอบกัน ไม่ว่าจะเป็นสัปดาห์หน้าที่รัฐบาลไทยจะมีมาตรการกระตุ้นเศรษฐกิจออกมา และราคาหุ้นที่ปรับตัวลงมาอยู่ใน valuation ที่สมเหตุสมผล ดังนั้น มองว่าแรงขายน่าจะซาลงบ้าง
อีกทั้งตลาดในยุโรปเทรดได้ดีในช่วงบ่ายนี้ต่างปรับตัวขึ้นมาราว 2% และดาวโจนส์ฟิวเจอร์สปรับตัวขึ้นดีกว่า 400 จุด รวมไปถึงตลาดหุ้นอื่นในภูมิภาคเอเชียส่วนใหญ่ก็อยู่ในแดนบวก ยกเว้นตลาดหุ้นจีน
อย่างไรก็ตาม ยังต้องติดตามมาตรการกระตุ้นเศรษฐกิจของไทยว่าจะมีผลร้างความเชื่อมั่นได้มากหรือน้อยแค่ไหน ซึ่งมองว่านายสมคิด จาตุศรีพิทักษ์ รองนายกรัฐมนตรีจะต้องดึงความมั่นใจของนักลงทุนกลับมาให้ได้ ส่วนตัวเลขเศรษฐกิจของจีนที่ชะลอลงเรื่อยๆ นั้น ต้องภาวนาให้เบาลง และราคาน้ำมันก็ต้องยืนที่ระดับแถว 39 เหรียญฯ/บาร์เรลให้ได้
สำหรับการปรับขึ้นอัตราดอกเบี้ยของธนาคารกลางสหรัฐฯ (FED) คงเกิดขึ้นแน่นอนในปีนี้ หากไม่ปรับขึ้นในเดือนก.ย.คงต้องไปขึ้นในเดือน ธ.ค. ขณะที่แนวโน้มการลงทุนในวันพรุ่งนี้ (26 ส.ค.) มองว่าตลาดยังมีลุ้นไปได้อีก พร้อมให้แนวรับ 1,300 จุด ส่วน แนวต้าน 1,330 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 252.00 บาท เพิ่มขึ้น 12.00 บาท
IFEC ปิดที่ 10.10 บาท เพิ่มขึ้น 0.40 บาท
TRUE ปิดที่ 9.30 บาท ลดลง 0.10 บาท
KTB ปิดที่ 17.90 บาท เพิ่มขึ้น 0.90 บาท
KBNAK ปิดที่ 167.50 บาท เพิ่มขึ้น 4.00 บาท
 
ที่มา: สำนักข่าวอินโฟเควสท์